《丙戌赴谪下雉过小金山谒苏祠与诸季言别》
明代·王学曾

晚泊灵洲共举杯，探奇重上妙高台。且看往哲留青史，肯谓明时弃不才。

棠棣风和增缱绻，庭萱日丽重徘徊。诘朝借问阳关路，来往逢人问折梅。

作者简介：明广东南海人，字唯吾。万历五年进士。授醴陵知县，调崇阳，擢南京御史。请勿遣官校捕人，请斥语涉邪妄之内官。忤旨，降兴国判官。后迁光禄丞，与少卿涂杰疏争三王并封，削籍归。